tartuNLP/wikipedia-smugri-20251201 huggingface dataset:
Ritchie Blackmore

Ritchie Blackmore (õieti Richard Hugh Blackmore; sündinud 14. aprillil 1945 Weston-super-Mare'is Somersetis) on briti kitarrist ja laulukirjutaja.
Ta oli 11-aastane, kui isa talle kitarri kinkis, misjärel õppis ta aasta mängima klassikalist kitarri.
1960. aastatel mängis ta paljudes ansamblites ja oli mitme laulja taustalaulja.
1968. aastal oli ta ansambli Deep Purple üks asutajaliikmetest. Ta lahkus ansamblist 1975. aastal, kuid oli uuesti selle liige aastatel 1984–1993.
Aastal 1975 asutas ta ansambli Rainbow, mille muusika oli algselt segu barokkmuusika mõjutustest ja "hard rock"i elementidest. Hiljem läks Rainbow' stiil üle popilikuks põhihoovuse "rock"iks.
1997. aastal asutas ta koos Candice Nightiga folkansambli Blackmore's Night, mis sai alguse nende ühisest huvist renessanssmuusika vastu.
29. mail 2003 esines Blackmore koos Blackmore's Nightiga Tallinnas Pirita kloostri varemetes.
2016. aastal võeti Blackmore ansambli Deep Purple'i liikmena vastu Rock'n'rolli Kuulsuste Halli.
Blackmore on saanud hüüdnime "The Most Difficult Man in Rock" ('rokkmuusika kõige keerulisem mees'), sest ta on sageli oma bändiliikmetega tülli läinud.
2033

2033. aasta (MMXXXIII) on 21. sajandi 33. aasta.
Saaremaa Gümnaasium

Saaremaa Gümnaasium on riigigümnaasium Kuressaares.
Kool alustas tegevust 1. septembril 2021. Riigigümnaasiumi avamise tõttu Kuressaares muudeti Saaremaa Ühisgümnaasium ja Kuressaare Gümnaasium põhikooliks (vastavalt Kuressaare Hariduse Kool ja Kuressaare Nooruse Kool).
Saaremaa Gümnaasiumi jaoks valmis 2021. aastal uus koolimaja. Koolihoone arhitektuurse lahenduse lõi Arhitektuuribüroo Karisma Arhitektid.
Kaijanen

Kaijanen on soome perekonnanimi.
Eestis.
2021. aasta 1. jaanuari seisuga oli Eestis perekonnanimi Kaijanen 7 mehel ja 13 naisel. Perekonnanimede levikult on Kaijanen meeste puhul 16 779. ja naiste puhul 10 451. kohal.
Perekonnanime Kaijanen kandja on keskmiselt 47 aasta vanune (mediaanvanus on 44).
19. sajandi algul perekonnanimede määramise käigus seda ühelegi perekonnale teadaolevalt Eestis ei antud.
1930. aastate nimede muutmise kampaania käigus sellist perekonnanime keegi ei võtnud ja senised nime kandjad seda ei muutnud.
Kuressaare Hariduse Kool

Kuressaare Hariduse Kool on põhikool Saaremaal Kuressaares aadressil Hariduse tänav 13. Aastatel 2021–2023 tegutses kool Hariduse tänava maja renoveerimise tõttu Upa külas aadressil Kooli tee 5.
Kuressaare Hariduse Kool on üks kolmest Kuressaares asuvast põhiharidust andvast üldhariduskoolist.
Tabasalu Gümnaasium

Tabasalu Gümnaasium (lüh. TBG) on riigigümnaasium Harku vallas Tabasalu alevikus. Kool alustas tegevust 2021. aastal, kui Tabasalu Ühisgümnaasiumist eraldati gümnaasiumiosa.
Tabasalu Gümnaasiumi jaoks valmis 2021. aastal uus koolimaja. Koos samal aastal valminud Tabasalu Kooli hoone ja spordihoonega moodustavad need Tabasalu hariduslinnaku. Koolihooned projekteerisid arhitektuurikonkursi võitjad Pelle-Sten Viiburg ja Andro Mänd arhitektuuribüroodest Doomino Arhitektid OÜ ning Hoov AB OÜ.
TBG põhiväärtused on julgus, uudishimu, hoolivus, koostöö (lüh. JUHK). Gümnaasiumi visioon on õpilast ja õppimist toetava keskkonna loomine. Sellega tahab kool toetada noorte enesemõistmist ning autonoomiat.
Koolielu ning -kultuuri hoidmisega tegeleb Tabaslau Gümnaasiumi õpilasesindus ja -aktiiv, TBG Tegusad. Koolis toimuvad talendišhow Vaba lava, 11. klassile mõeldud Ekvaatoriball, Spordiöö, lühifilmikonkurss TBG Shorts. Samuti tähistatakse jõule ja sõbrapäeva.
270 Park Avenue

JPMorgan Chase Building aadressil 270 Park Avenue on ehitamisel olev ülikõrge pilvelõhkuja (423 m) New Yorgis, mis peaks valmima 2020. aastate keskel. Samal aadressil asus varem samuti pilvelõhkuja (216 m), mis lammutati 2021. aastaks.
Sügaval krundi all kulgevad East Side Accessi liinid, mis suunduvad Grand Central Terminali, millelt arendaja ostis õhuõigused.
Vítkov

Vítkov (saksa keeles "Wigstadtl", poola keeles "Witków") on linn Tšehhis Morava-Sileesia maakonnas Opava ringkonnas. Vítkov asub Opavast ligi 21 km edelas ja Ostravast umbes 37 km läänes.
Vítkov asub merepinnast 480 meetri kõrgusel.
Vítkovit on esmamainitud 1301. aastal.
Elina Sildre

Elina Sildre (E. Raska; sündinud 1980 Tartus) on vabakutseline illustraator, kujundaja ja koomiksikunstnik.
Haridus.
Õppinud aastatel 1999–2003 Eesti Kunstiakadeemias graafilist disaini.
Marshall Sahlins

Marshall David Sahlins (27. detsember 1930 Chicago – 5. aprill 2021 Chicago) oli Ameerika Ühendriikide kultuuriantropoloog.
Ta töötas Chicago Ülikoolis.
Auguste de Montferrand

Auguste de Montferrand (23. jaanuar 1786 Chaillot – 10. juuli 1858 Peterburi) oli prantsuse päritolu klassitsismi viljelenud arhitekt, kes töötas peamiselt Venemaa Keisririigi pealinnas. Tema kaks tuntuimat tööd on Iisaku katedraal ja Aleksandri ausammas.
Aleksandri ausammas

Aleksandri ausammas (vene keeles "Александровская колонна") asub Paleeväljaku keskpunktis Venemaa suuruselt teises linnas Peterburis. Monument püstitati pärast Venemaa Keisririigi võitu sõjas, mis peeti Napoleoni juhitud Prantsusmaa Keisririigi vägedega. Ausammas on saanud nime keisri Aleksander I järgi, kes valitses aastatel 1801–1825.
Rajatise arhitekt oli prantslane Auguste de Montferrand.
Lembit Paluteder

Lembit Paluteder (9. juuni 1927 – 13. oktoober 1995) oli eesti skulptor. 
Paluteder sündis Urvaste lähedal. Kunstiinstituudi lõpetas ta 1953. aastal.
Tema kõige tuntum töö on 1905. aasta revolutsiooni mälestusmärk Tallinnas Estonia teatri juures (1958).
Oma vanematekodus korrastas kunstnik vanad taluhooned ja kaunistas lähedase parkmetsa skulptuuridega. Oli oma kodukandi Urvaste ümbruskonna kunstiettevõtmiste tuntud eestvedaja.
Ta on maetud Urvaste kalmistule.
Hronov

Hronov (saksa keeles "Hronow") on linn Tšehhis Hradec Králové maakonnas Náchodi ringkonnas. Hronov asub Poola piirist 3,5 km kaugusel, Náchodist umbes 7 km põhjas ja Hradec Královést ligikaudu 39 km kirdes.
Hronov paikneb merepinnast 364 meetri kõrgusel. 
Hronovit on esmamainitud 1359. aastal. Alevi staatuse sai Hronov 1415. aastal ja linnaõigused 1859. aastal.
Hronovis on sündinud tšehhi kirjanik Alois Jirásek (1851–1930).
Paleeväljak

Paleeväljak (vene keeles "Дворцовая площадь") on Venemaa suuruselt teise linna Peterburi keskne linnaväljak, mis ühendab Nevski prospekti Paleesillaga. 
Sellel Talvepalee- esisel väljakul on toimunud palju ajaloolisi sündmusi, sealhulgas Verine pühapäev ja osa Oktoobrirevolutsioonist. Aastatel 1918–1944 kandis väljak Moissei Uritski mälestuseks nime Uritski väljak (vene keeles "площадь Урицкого").
Ian Paice

Ian Anderson Paice (sündinud 29. juunil 1948 Nottinghamis) on inglise muusik, kes on eelkõige tuntud "rock"-ansambli Deep Purple trummarina.
Paice liitus Deep Purple'iga 1968. aastal ning on kuulunud ansambli kõikidesse koosseisudesse. Ta on ainus algkoosseisu liige, kes siiani ansamblisse kuulub.
Aastatel 1979–1982 kuulus ta Deep Purple'i endise solisti David Coverdale'i loodud ansamblisse Whitesnake. 
Paice on mänginud kolmel Whitesnake'i stuudioalbumil: "Ready an' Willing" (1980), "Come an' Get It" (1981) ja "Saints &amp; Sinners" (1982). Aastatel 1982–1984 mängis Paice viiel Gary Moore'i albumil. Külalismuusikuna on ta teinud kaasa teistegi muusikute ja ansamblite albumitel, sh The Velvet Undergroundi viimasel stuudioalbumil "Squeeze" (1973), Paul McCartney albumil "Run Devil Run" (1999) ja Deep Purple'i kauaaegse liikme Jon Lordi albumitel.
2016. aastal võeti ta Deep Purple'i liikmena vastu Rock'n'rolli Kuulsuste Halli.
Slaves and Masters

"Slaves and Masters" on ansambli Deep Purple 1990. aastal ilmunud, kolmeteistkümnes stuudioalbum. See on ainuke Deep Purple'i album, kus solistina esineb endine Rainbow liige Joe Lynn Turner.
Album ei olnud kuigi menukas. See tõusis Billboard 200 edetabelis 87. kohale ja Suurbritannia albumimüügi edetabelis 45. kohale.
Broumov

Broumov (saksa keeles "Braunau") on linn Tšehhis Hradec Králové maakonnas Náchodi ringkonnas. Broumov asub Poola piirist 5,4 km kaugusel, Náchodist umbes 22 km põhjakirdes ja Hradec Královést ligikaudu 55 km kirdes.
Broumov paikneb merepinnast 395 meetri kõrgusel.
Broumovi vanalinn on alates 1990. aasta novembrist ajalooline linnakaitseala.
Joe Satriani

Joseph Satriani (sündinud 15. juulil 1956 Westburys, New Yorgi osariigis) on USA kitarrist, helilooja, laululooja ja kitarriõpetaja.
1986. aastal ilmus tema debüütsooloalbum "Not of This Earth". Kokku on ta andnud välja 17 stuudioalbumit, millest kolm on USA-s saanud kuldplaadi staatuse, lisaks mitu kogumik- ja kontsertalbumit. Tema teine stuudioalbum "Surfing with the Alien" (1987) on olnud tema kõige edukam album ning see on aidanud kinnistada tema mainet tunnustatud rokikitarristina. Tema albumeid on maailmas müüdud üle kümne miljoni, millega on ta üks edukamaid instrumentaalroki kitarriste läbi aegade.
1988. aastal osales Satriani kitarristina Mick Jaggeri esimesel sooloturneel. Aastatel 1993–1994 toimunud ansambli Deep Purple'i Jaapani kontserditurnee ajal täitis Satriani ansamblis Ritchie Blackmore'i kohta. Alates 1995. aastast on ta koos paljude kitarristidega osalenud enda korraldatud kontserditurneedel G3. 2008. aastal sai ta "hard rock"i supergrupi Chickenfoot liikmeks.
Satriani on esitatud Grammy auhinnale 15 korral, kuid ta ei ole kordagi võitnud. Ta on Brian McKnighti, Snoop Doggi ja Zubin Mehta järel nominatsioonide arvult neljas artist, kes ei ole kunagi Grammyt võitnud.
Tema õpilaste seas on olnud Steve Vai ja Alex Skolnick.
Rainbow

Rainbow (ka Ritchie Blackmore's Rainbow) on Suurbritannia rokkansambel, mille asutas 1975. aastal kitarrist Ritchie Blackmore.
Algselt koosnes ansambel Ronnie James Dio juhitud endise ansambli Elf liikmetest, kuid pärast ansambli debüütalbumi "Ritchie Blackmore's Rainbow" ilmumist 1975. aastal vallandas Blackmore taustaliikmed ja jätkas tegevust Dioga. Dio salvestas Rainbow'ga veel kaks stuudioalbumit – "Rising" (1976) ja "Long Live Rock 'n' Roll" (1977) –, misjärel liitus 1979. aastal Black Sabbathiga.
Algusaastatel viljeles Rainbow peamiselt neoklassikalist "metal"'it ja laulud olid sageli müstilise sisuga. Pärast Dio lahkumist võttis ansambel rohkem poprokile orienteeritud suuna. 1979. aastal liitusid ansambliga laulja Graham Bonnet, klahvpillimängija Don Airey ja endine Deep Purple'i basskitarrist Roger Glover. Samal aastal andis ansambel välja oma neljanda stuudioalbumi "Down to Earth", millelt pärinev "Since You Been Gone" sai ansambli esimeseks hittsingliks (Suurbritannias #6). 1980. aastate alguses jätkus ansambli edu albumitega "Difficult to Cure" (1981), "Straight Between the Eyes" (1982) ja "Bent Out of Shape" (1983). 1984. aastal läks ansambel laiali, kuid 1993. aastal moodustas Blackmore selle uue koosseisuga uuesti. 1995. aastal anti välja kaheksa ja seni viimane stuudioalbum "Stranger in Us All". Seejärel keskendus Blackmore roki asemel põhiliselt renessansist ja keskajast mõjutatud muusikale. 1997. aastal läks ansambel teist korda laiali, kuid alates 2015. aastast on aeg-ajalt kontserte antud.
Ansambli tegevusaja jooksul on selle ainus püsiv liige olnud Blackmore. Pärast Bonnetit täitsid ansambli solisti kohta Joe Lynn Turner ja Doogie White. Ansambli praeguse koosseisu moodustavad lisaks Blackmore'ile laulja Ronnie Romero, taustalaulja Candice Night, klahvpillimängija Jens Johansson, basskitarrist Bob Curiano ja trummar David Keith.
Bill Wyman

William George Wyman (sünninimi William George Perks; sündinud 24. oktoobril 1936 Londonis) on inglise muusik.
Wyman mängis ansamblis The Cliftons, kui 1962. aastal paluti ta välja vahetama Rolling Stonesis Dick Taylorit. Väidetavalt kutsuti ta ansamblisse, kuna tal oli oma isiklik bassivõimendi. Kui ansamblisse saabus Charlie Watts, oligi moodustunud Rolling Stonesi klassikaline koosseis. Wyman oli Rolling Stonesis basskitarrist, klahvpillimängija, taustalaulja ja harva ka solist.
Wyman oli esimene Rollingutest, kes salvestas sooloalbumi – "Monkey Grip" (1974) – ja kaks aastat hiljem teise – "Stone Alone". Tema järgmine kuulus kõrvalprojekt oli 1985. aastal kokku pandud "cover"-bänd Willie &amp; the Poor Boys, kuhu peale Wymani kuulusid teiste seas ka Watts, Jimmy Page ja Paul Rodgers. Rolling Stones'ist lahkus Wyman 1993. aastal.
1997. aastal kogus ta Bill Wyman's Rhythm Kingsi nime all kitarristid Peter Framptoni ja Albert Lee. Lisaks neile kutsus ta ansamblisse ka Gary Brookeri Procol Harumist. Ansambli debüütalbum oli samal aastal ilmunud "Struttin' Our Stuff".
1989. aastal võeti Wyman The Rolling Stonesi liikmena vastu Rock'n'rolli Kuulsuste Halli.
Esimese kvartali torm

Esimese kvartali torm (filipino keeles "Sigwa ng Unang Sangkapat", inglise keeles "First Quarter Storm") oli rahutuste laine Filipiinidel 1970. aasta esimeses kvartalis. Jaanuari lõpust märtsi keskpaigani toimus hulganisti peamiselt üliõpilaste poolt organiseeritud meeleavaldusi ja proteste president Ferdinand Marcose vastu.
Mitmed meeleavaldused aeti vägivaldselt laiali ning paljude üliõpilaste valitsusvastased vaated radikaliseerusid. Varem mõõdukate vaadetega olnud rahvamassid, kes nõudsid näiteks parlamendireformi, asusid seisukohtadele, et ainus võimalus muutusteks on valitsus kukutada ning ühiskonda radikaalselt reformida.
Esimese kvartali tormi meeleavaldused lõppesid 17. märtsiks, kuid need olid algeks mitmetele hilisematele sündmustele, nagu Dilimani kommuun (veebruar 1971), Plaza Miranda pommirünnakud (august 1971), kaitseseisukorra väljakuulutamine (september 1972), Macli-ing Dulagi atentaat (aprill 1980), Benigno Aquino atentaat (august 1983), tulemuste võltsimine 1986. aasta valimistel ja lõpuks rahumeelne EDSA-revolutsioon (veebruar 1986).
Tehismuld

Tehismuld ehk tehnogeenne muld on muld, mille väljanägemine ja areng on seotud tugeva inimtegevuse poolt põhjustatud ümberkujundava mõjuga. Aastal 2022 valiti tehismuld aasta mullaks.
Tehismullad tekivad siis, kui looduslikes tingimustes tekkinud mulla ülemine osa on:
Pärast tehismulla ümberkujundamist toimub neil aladel mullateke ja -areng taimestiku ja muu elustiku mõjul looduslike protsesside käigus. 
Tehismulla lähtekivimiteks võivad olla nii looduslikud aluspõhja- ja pinnakattekivimid ning setted kui ka turvas või isegi prügimägede moodustav materjal.
Tehismullad on levinud taastatud taimestikuga karjäärialadel, tiheasustusega piirkondades ning ehitisi ja teid ümbritsevatel haljasaladel. Kuna toimub selliste alade pidev lisandumine, siis tekib kogu aeg juurde ka tehismuldi.
Niidupunnpea

Niidupunnpea ("Ochlodes sylvanus") on liblikas punnpealaste sugukonnast.
Niidupunnpea on levinud Euroopas ja Aasias. Euroopa põhjaosas ulatub levila Skandinaavia keskosani ja Lõuna-Soomeni. Lääne-Eestis on ta üsna laialt levinud, kuid mitte eriti sage liblikaliik. 
Ta muneb oma munad lamba-aruheinale või mõnele muule kõrrelisele. Röövikud on sinakasrohelised – see värvus aitab neil kõrreliste vahel toitudes paremini märkamatuks jääda. Enne kui nad kevadel valmikuteks moonduvad, peavad röövikud talve hiberneerudes üle elama.
Tiibade siruulatus on 25 kuni 34 mm. Emaste ja isaste isendite tiibade ülakülg erineb oluliselt. Emaste tiibade ülakülg on üleni tume kollakaspruun, suurte kollaste laikudega. Isaste tiibade ülakülje keskosa on tumekollane, servad on tumedamad, üksikute kollaste laikudega; eestiibadel on lai must hõbedase läikega lõhnatriip.
Georg Rudolf Stackelberg

Georg Rudolf Stackelberg (12. oktoober 1872 Salla vald, Viru kreis – 15. märts 1934 Küti vald, Viru maakond) oli Eesti poliitik, baltisaksa Stackelbergide suguvõsast. Parun. 
Georg Rudolf Stackelberg õppis Tallinna Toomkoolis, teenis aastatel 1893−1894 Peterburis ihukaardiväe ratsagrenaderide polgus vabatahtlikuna, 1895. aastast lipnik. Lasinurmes maaomanik, aastatel 1900−1903 Lasila mõisa rentnik. Aastatel 1904−1920 Küti mõisa omanik, pärast võõrandamist jäi tema valdusse mõisasüda. Georg Rudolf Stackelberg oli enne Eesti iseseisvumist, Viru kreisis, Virumaa kreisisaadik 1905−1920, 1911. aastast Eestimaa rüütelkonna liige ja Rahukogu aurahukohtunik.
Parun Georg Rudolf Stackelberg aktsepteeris Eesti iseseisvuspüüdeid, tegi eestlastega koostööd kohalikes seltsides (oli 1911. aastal Viru-Jaagupi Ühispanga üks asutajaid). Vabadussõja ajal oli ta Balti pataljoni loomise algataja ja 1919. aastal astus ka ise vabatahtlikuna Balti pataljoni.
Ta oli Eesti Asutava Kogu liige (valitud Saksa Erakonna Eestimaal nimekirjast) alates 27. jaanuarist 1920, kui ta asendas Johannes Meyerit. ning I Riigikogu liige, kuni 10.01.1923, mil astus tagasi . Oli kodukorra komisjoni, maaseaduse komisjoni, rahaasjanduse komisjoni, eelarvekomisjoni, väljaspool linnasid ja aleveid asuvate kinnisvarade hindamise seaduseelnõu läbivaatamise erikomisjoni ja riikliku maatagavara tarvitamise seaduse läbivaatamise erikomisjoni liige.
Georg Rudolf Stackelberg oli Toomkooli kuraator, Vinni Naiskutsekooli hooldaja ja Piiritusetööstuse Rosen &amp; Co juhatuse liige.
Georg Stackelberg suri 1934. aastal ja maeti Viru-Jaagupi kalmistule.
Marmelaad

Marmelaad on magus kondiitritoode, mis on valmistatud mahlast, puuvilja viljalihast ja -koorest, puuvilja- või marjapüreest, suhkrust ja veest. Marmelaadi valmistamiseks kasutatakse sageli tsitruselisi. Marmelaadi lisatakse ka toidulisandeid (nt värv- ja maitseained). 
Ajalugu.
Marmelaadi ajalugu ulatub Vana-Kreekasse. Kreeklased keetsid küdooniat meega, et see oleks magus. Saadud massi nimetasid nad "melomeli" (õun meega). Sõna "marmelaad" tuleneb portugalikeelsest sõnast "marmelada". Seda maiust said süüa ainult jõukad inimesed. Praegu valmistavad eri riigid oma marmelaadi.
Marmelaadi valmistamine.
Vabrikus segatakse puuvilja- või marjapüree tarretisetaolise ainega ning keedetakse vaakumaparaadis suhkruga. Kui mass jahtub kuni 85 °C-ni, segatakse sisse värv-, maitse- ja teised ained. Saadud mass vormitakse, jahutatakse ja kuivatatakse spetsiaalses masinas. Selleks, et marmelaad paremini säiliks ega jääks niiskeks, puistatakse see suhkruga üle.
Põhilised sordid.
Marmelaadi põhilised sordid on:
Tükiline želeemarmelaad on klassikaline marmelaad, mis on kujundatud pehmeteks suhkruse pealiskihiga kommideks. Vormid on näiteks suhkruga üle puistatud tsitruseviilud, pallid ja muud kujundid. 
Närimistükiline marmelaad on klassikaline Euroopa marmelaad, millel on kõvem ja venivam konsistents, palju maitseid ja vorme. Vormid on näiteks karukesed, oad, lagritsa assortii ja muud närimismarmelaadi kommid. 
Inglismaa traditsiooniline marmelaad on tsitrusedžemm leiva peale määrimiseks. 
Suuretükilise (vene) marmelaadi konsistents meenutab kõva tarretist. See toodetakse tavaliselt suure tükina. Mõnikord valatakse marmelaad kuumalt purki ja lastakse jahtuda. Lõigatakse noaga. Näited on guavamarmelaad (Ladina-Ameerika), küdooniamarmelaad (Itaalia ja Portugal), õuna- või ploomimarmelaad (Venemaa).
Orava (Tomski kubermang)

Orava (vene keeles "Оравка", "Оравская") oli eesti küla, mis rajati 1896. aastal Tomski kubermangu Kainski maakonda Tšanõ raudteejaamast 20 versta loodesse.
Eestist oli rännatud välja Orava külast Vastseliina kihelkonnast Võrumaalt. Uus koht meenutas kodukohta Võrumaal, seepärast uuele kodukohale vana kodukoha nimi.
Külas oli 1918. aastal 97 perekonda, kokku umbes 550 inimest. Ehitatud oli palvemaja ja ehitati kool, kus õpiti eesti keeles kuni 1944. aastani.
Tänapäeval asub küla Štšeglovo külanõukogus Tšanõ rajoonis Novosibirski oblastis Venemaal.
Michael Bublé

Michael Steven Bublé (sündinud 9. septembril 1975 Burnabys Briti Columbias) on Grammy auhindadega pärjatud Kanada laulja ja laulukirjutaja, kes on jõudnud oma albumite müügiga plaatinum-staatusesse.
Saturnaalid

Saturnaalid (ld "saturnalia") olid Saturnuse auks peetud Vana-Rooma pühad ja pidustused. Need toimusid Juliuse kalendri järgi 17. detsembril, hiljem 17.–23. detsembrini. Saturnaale tähistati ohverdustega Saturnuse templis ja Rooma foorumis, seejärel toimus avalik bankett. Pühade ajal tehti üksteisele kingitusi. Päevade jooksul toimusid karnevalid ja pidustused, Rooma sotsiaalsed normid ei kehtinud: hasartmängud olid lubatud ning orjapidajad olid enda orjadele teenijateks, kuna saturnaale peeti kõikide inimeste vabaduse ajaks. Saturnaalide ajaks valiti saturnaalide kuningas, kes jagas käsklusi ning haldas pidustusi. Kingitused olid tavaliselt kiiksuga ning valmistatud vahast või sigillaria savist. Luuletaja Catullus nimetas saturnaale "parimateks päevadeks".
Saturnaalid olid vaste Vana-Kreeka kronia pidustustele, mis toimusid Atika kalendri hekatobaioni kuus ehk suve keskel. Mõnede roomlaste jaoks oli saturnaalidel ka teoloogiline tähtsus, kuna nad nägid seda Saturnuse kuldaja taastamisena. Uusplatonistliku filosoofi Porphyriose tõlgenduse järgi sümboliseeris saturnaalidega kaasnev vabadus "hingede tegemist surematuks". Saturnaalid võisid mõjutada hilisemaid Lääne-Euroopa kesktalviseid pidustusi, nagu jõulud, süütalastepäev ja kolmekuningapäev.
Gallipoli langemine

Gallipoli langemine (türgi: "Gelibolu'nun Fethi", Gelibolu vallutamine) oli Gallipoli kindluse ja poolsaare piiramine ja vallutamine osmanitürklaste poolt 1354. aasta märtsis. Pärast poolt sajandit kaotusi Osmanite käest oli Bütsants kaotanud peaaegu kõik oma valdused Anatoolias, peale Filadelfia. Juurdepääs Egeuse ja Marmara meredele tähendas, et Osmanid võisid nüüd vallutada Lõuna-Balkani ja liikuda edasi põhja poole Serbiasse ja Ungarisse.
Vallutamine.
Bütsantsi kodusõja (1352–57) ajal rüüstasid keiser Ioannes VI-ga liidus olevad türgi palgasõdurid enamuse Bütsantsi Traakiast ja 1352. aasta paiku anti neile väike Tzympe kindlus Gallipoli lähedal. 2. märtsil 1354 tabas piirkonda maavärin, mis prustas sadu külasid ja linnu. Peaaegu kõik Gallipoli hooned hävinesid, mistõttu kreeklastest elanikud evakueerusid linnast. Kuu aja jooksul hõivas Süleyman Paşa selle paiga, kindlustades selle kiiresti ja asustades selle Anatooliast toodud türklaste perekondadega.
Tagajärjed.
Ioannes VI pakkus sultan Orhan I-le linnast lahkumise eest raha, kuid sellest keelduti. Väidetavalt ütles sultan, et ta pole linna jõuga vallutanud, ega saanud loobuda millestki, mis oli "Allahi poolt talle antud". Paanika levis üle kogu Konstantinoopoli, kuna paljud uskusid, et türklased tulevad varsti linna enda juurde. Seetõttu muutus keisri positsioon ebastabiilseks ja ta kukutati 1354. aasta novembris.
Gallipolist pidi saama peamine sillapea Euroopasse, mille kaudu Osmanid hõlbustaksid edasist laienemist Euroopasse. Vähem kui kümne aasta jooksul langes peaaegu kogu Bütsantsi Traakia türklaste kätte, sealhulgas Adrianoopol.
Palais Equitable

Palais Equitable on linnahäärber Stephansplatzi ääres Viini südalinnas Innere Stadtis. See ehitati Ameerika Ühendriikide kindlustusselts Equitable Life Assurance Society jaoks 19. sajandi teisel poolel. Hoone kirdenurka kaunistab õnnetoov puutüvi Stock im Eisen.
Historitsistlik hoone ehitati viie väikse keskaegse hoone asemele, need lammutati aastail 1856–1886, osaliselt Kärntner Straße laiendamise eesmärgil. See on üks väheseid härrastemajasid Austria pealinnas, mis ei ole kunagi olnud aristokraatlik elukoht.
Rikkalikult detailne fassaad on kujundatud "beaux-arts" stiilis, seda kaunistavad Ühendriikide rahvuslinde valgepea-merikotkaid kujutavad skulptuurid. Rudolf Weyri kavandas pronksreljeefid peaustel, ülejäänud ornamentika on Viktor Oskar Tilgneri ja Johann Schindleri töö.
Interjöör on samuti silmapaistvalt uhke. Eeskoja ja dramaatilise trepi jaoks kasutati Halleini marmorit ja Saksimaa graniiti. Fuajee laemaaling ja krohvist ornamentika teisel korrusel on Julius Victor Bergeri töö.
Hoones oli omal ajal Austria-Ungari mundrirõivaste tootja Wilhelm Beck &amp; Söhne kauplus. Seal asus ka Ameerika Ühendriikide konsulaat. Teises maailmasõjas sai hoone kannatada, kuid taastati 1949. aastal.
Dubí

Dubí (saksa keeles "Eichwald") on linn Tšehhis Ústí maakonnas Teplice ringkonnas. Dubí asub Saksamaa piiri lähedal, Teplicest vahetult loodes, Ústí nad Labemist ligi 18 km läänes.
Dubí paikneb merepinnast 389 meetri kõrgusel.
Dubít on esmamainitud tinakaevurite asulana 1494. aastal.
Alates 1864. aastast on Dubís valmistatud portselani. Kuurortasulaks kuulutati Dubí 1872. aastal.
Linnaõigused sai Dubí 1960. aastal, kui Dubíga liideti Bystřice, Běhánky, Drahůnky ja Pozorka külad. Kuurortlinna staatuse sai Dubí 1966. aastal.
Eesti infoturbestandard

Eesti infoturbestandard (E-ITS) on Eesti avaliku sektori asutuste andmeturbe korraldamise süsteem. See seab nõuded andmeturbe juhtimisele ja kontrollimisele, infosüsteemidele ja nende komponentidele ning süsteemide arendusele ja haldusele. E-ITS on riskipõhine süsteem, mis on kooskõlas rahvusvahelise infoturbehalduse standardiga .
E-ITS eelkäija on ISKE, Eesti avaliku sektori andmeturbe standard aastatel 2003–2023. ISKE on etalonturbe süsteem, mis klassifitseeris infosüsteemid või andmekogud nende salajasuse, käideldavuse ja tervikluse nõuete järgi klassidesse ning defineeris siis turvaklassidele vastavad turvanõuded iga tehnoloogia või IKT valdkonna jaoks. E-ITS jõustus 2023. aasta jaanuaris. 
E-ITS alusmaterjaliks on kasutatud Saksamaa Liitvabariigi keskse andmeturbestandardi 2019. aasta versiooni. 
Eesti infoturbestandardit haldab ja selle rakendamist kontrollib Riigi Infosüsteemi Ameti küberturvalisuse teenistus.
Standardi kirjeldus, dokumendid, õppematerjalid ja muu informatsioon on koondatud Eesti Infoturbe Standardi Portaali.
E-ITS rakendamise kohustus tuleneb Küberturvalisuse seaduse (lühend - KüTS) kolmandast paragrahvist. 
E-ITS auditeerimine.
E-ITS hakkas kehtima 2023. aasta jaanuaris. E-ITS põhiaudit (väline audit) viiakse läbi iga kolme aasta tagant. Esimene E-ITS rakendamise audit peab E-ITS kohuslastel olema läbi viidud 2025. aasta lõpuks.
Erandid.
Määruses „Võrgu- ja infosüsteemide küberturvalisuse nõuded“ on esitatud erandid, kes E-ITS kohuslastest E-ITS auditit tegema ei pea, näiteks teenuse osutajad, kellel on majandusaasta jooksul keskmiselt alla 10 töötaja ja kelle aasta bilansimaht või aastakäive ei ületa 2 miljonit eurot. Samuti võib E-ITS kohuslane valida vajalikus käsitlusalas E-ITS asemel ISO27001 auditeerimise ja sertifitseerimise"."
Rakendamine.
Eestis on mitmeid E-ITS ja ISO 27001 teenustega tegelevaid ettevõtteid, üks nimekiri on näiteks Eesti Infosüsteemide Audiitorite Ühingu kodulehel. Ametlikku riigi arendatud tööriista E-ITS rakendamiseks pole loodud, ent erasektoris on mõned rakendused olemas, näiteks Kordon ja Cybsis.
Metsaistutusmasin

Metsaistutusmasin on kaugjuhitav ning automatiseeritud seadeldis, mis on mõeldud metsa istutamiseks. Tugevat metsaistutusmasinat saab kasutada põldudel või juba kasutusel olnud maa-aladel, kus mets on maha võetud. 
Masina istutamise piirangud on liiga järsk, kivine või märg maa.
Tööpõhimõte.
Istutusmasinat tõmmatakse tavaliselt buldooseriga või suure traktoriga. Buldooserid on esiküljel varustatud V-kujulise teraga, et ebatasase pinna puhul liigutada prahti ja vabastada tee. Kui istutusmasin tõmmatakse üle ala, lõikab seemendi ratas läbi pinnase umbes 30 cm sügavuselt. Istutusjalg on otse seemneratta taga ja see loob istikule suurema vao. Kui maasse on peenravaod tehtud, võib kasutada tavalist põllutraktorit istutusmasinaga. 
Probleemid.
Kui maa on liiga märg, siis ei ole võimalik istutusmasinat kasutada, vaid peab tööd tegema käsitsi. Puudub ka võimalus istutada avatud juurestikuga taimi. Lisaks sellele mahutab masina kassett taimi praeguse olukorraga ainult pooleks tunniks. Vaatamata nendele miinustele on tavaliselt looduses käsitsi istutamine kulukam kui istutusmasina kasutamine. 
Plussid.
Masinaga istutamisel on istikute ellujäämisprotsent suurem kui käsitsi, seemikute käitlemine väheneb ning nad ei jää tuule ega päikese kätte. Masinaga istutamine murrab maapinda. Seemendist kasvatamine toimib nagu alusmuld, mis soodustab juurdekasvu. Seemikud istutatakse 5–7 cm sügavamale, kui näiteks puukoolis käsitsi istutamisel, mis suurendab ellujäämist. Istutusmasin on suuteline katma kuni 80 000 m2 ööpäevas. 
Edusammud.
P11 on üks uuemaid leiutisi automaatsete istutusmasinate turul. Sellega saab taimi istutada, väetada ja taimekaitsevahenditega töödelda. Kõik see on lihtsasti juhitav kabiinist, paari liigutusega. Samuti loob masin võimaluse taime naturaalseks paljunemiseks, parandades vajadusel selle kasvukoha tingimusi.
USA-st alguse võtnud firma nimega DroneSeed pakub puude istutamiseks uue teenuse, kasutades selle probleemi lahenduseks droone. FAA sertifitseeritud raskeveo droonide parv saab ühe lennu jooksul istutada kuni 0,3 ha istikuid sõltumatu maastiku tingimustest.
Soraya Post

Soraya Viola Heléna Post (sündinud 15. oktoobril 1956 Göteborgi lähedal) on Rootsi poliitik, ta on feministliku erakonna Feministlik Initsiatiiv liige. Ta oli aastatel 2014–2019 Euroopa Parlamendi liige; Euroopa Parlamendis oli ta Sotsiaaldemokraatide ja demokraatide fraktsiooni liige.
Ta sündis aastal 1956 Göteborgi lähedal, tema isa on Saksamaal sündinud juut ning ema rootsi mustlane.
Ta oli aastatel 2014–2019 Euroopa Parlamendi liige; Euroopa Parlamendis oli ta Sotsiaaldemokraatide ja demokraatide fraktsiooni liige.
Ur

Ur oli Sumeri linnriik. Kaasaegse haldusjaotuse järgi jäävad linna varemed Iraagi Dhī Qāri kubernerkonda An-Nāşirīyah linna lähistele.
Algselt asus see Pärsia lahe rannikul Eufrati suudmes, aga aastatuhandete jooksul on rannajoon kaugemale nihkunud ning endise linna asukoht jääb nüüd sisemaale.
Linna jumalaks oli Nanna ehk Sin.
Sumeri kuningate nimistu järgi oli linna esimeseks kuningaks Mesannepada, kes valitses 26. sajandil eKr.
Uri tsikuraat ehitati 21. sajandil eKr Ur-Namma valitsusperioodil. Seda laskis taastada Uus-Babüloonia viimane kuningas Nabû-naʾid 6. sajandil eKr. See kaevati välja 1930. aastatel ja on osaliselt rekonstrueeritud.
Andreas Streit

Andres Streit (15. juuli 1840 Liberec – 20. jaanuar 1916 Reichenau an der Rax) oli Austria-Ungari historitsismi viljelenud arhitekt, kelle tuntuim töö on Palais Equitable. Tema projekteeritud hooned olid valdavalt uusrenessanss- või uusbarokkstiilis, rikkalikult kaunistatud ja varustatud esinduslike treppidega.
Ankerhaus

Ankerhaus on silmapaistev juugendstiilis ehitis Austria pealinnas Viinis (Grabeni tänava ääres). Nimi on tuletatud sellest, et 1873. aastal omandas krundi kindlustusselts Der Anker.
Otto Wagner

Otto Koloman Wagner (13. juuli 1841 – 11. aprill 1918) oli Austria arhitekt, mööblidisainer ja linnaplaneerija. Ta oli 1897. aastal asutatud Viini Setsessiooni arhitektuuriliikumise ja laiema juugendstiili liikumise juhtiv liige. Paljud tema projekteeritud hooned asuvad tema sünnilinnas Viinis, mis illustreerivad arhitektuuri kiiret arengut sellel perioodil ("La Belle Époque"). Tema varased tööd olid inspireeritud klassitsistlikust arhitektuurist. 1890. aastate keskpaigaks oli ta juba projekteerinud mitu hoonet, mida hakati nimetama setsessioonstiilis. Alates 1898. aastast muutus tema stiil Viini metroojaamade kujundamisel lilleliseks ja juugendlikuks, mida omakorda dekoreeris Koloman Moser. Tema hilisemad tööd, 1906. aastast kuni surmani 1918. aastal, olid geomeetriliste vormidega ja minimaalsete ornamentidega, mis väljendasid selgelt nende funktsiooni. Neid töid peetakse kaasaegse arhitektuuri eelkäijateks.
Graben

Graben on Viini vanalinna Innere Stadti üks kuulsamaid tänavaid. See algab Stephansplatzilt kunagise härrastemaja Palais Equitable'i kõrvalt ja lõppeb mõnesaja meetri pärast Kohlmarkti ja Tuchlaubeni ristmikul. See on linna üks külastatavaid tänavaid, kus koguneb ja jalutab ohtralt turiste.
Stephansplatz

Stephansplatz on Viini keskväljak, kus asub linna geograafiline keskpunkt. See on nime saanud kõrvalasuva Püha Stefanuse katedraali järgi, mis on maailma üks kõrgeimaid kirikuid. Vastavalt läänes ja lõunas kulgevad eksklusiivsed ostutänavad Graben ja Kärntner Straße.
Metroojaam.
Väljaku all asub samanimeline metroojaam, kus kohtuvad liinid U1 ja U3.
Surnud 2022

"Sellel leheküljel loetletakse 2022. aastal surnud tuntud inimesi ja loomi.
Fusuliniidid

Fusuliniidid ("Fusulinida") olid Karboni ja Permi ajastu meredes elanud kambriliste (foraminifeerid) praeguseks väljasurnud ainuraksete selts. Nende tohutul hulgal kuhjunud kodadest on paiguti moodustunud lubjakivi. Fusuliniidid surid välja umbes 252 miljonit aastat tagasi, mil Permi ajastu lõpul hävis kuni 96 protsenti mereliikidest ning suur hulk maismaaliike. 
Nende kodade ehitusmaterjaliks peetakse peenteralist (mikrogranuleeritud) kaltsiiti.
Kärntner Straße

Kärntner Straße on Viini siselinna Innere Stadti üks kuulsamaid ostutänavaid. See kulgeb Stephansplatzilt kuni Karlsplatzil asuva Wiener Staatsoperini (Ringstraße ääres). Esimene märge tänava ("Strata Carintianorumina") kohta pärineb aastast 1257, mis viitab selle tähtsusele kaubateena lõunapoolsesse Kärntenisse.
Karlsplatz

Karlsplatz on Austria pealinna Innere Stadti ja Mariahilfi ringkonde piiril asuv väljak. See on üks enim külastatud ja kõige paremini ühendatud transpordisõlmi Viinis.
Rýmařov

Rýmařov (saksa keeles "Römerstadt") on linn Tšehhis Morava-Sileesia maakonnas Bruntáli ringkonnas. Rýmařov asub Bruntálist umbes 15 km lääneedelas ja Ostravast ligikaudu 73 km läänes.
Rýmařov paikneb merepinnast 590 meetri kõrgusel.
Rýmařovi on esmamainitud 1351. aastal. Linnaõigused sai Rýmařov 1406. aastal.
Rýmařovi vanalinn on alates 2003. aasta septembrist ajalooline linnakaitseala.
Rýmařovis on sündinud Tšehhi endine jalgpallur Tomáš Ujfaluši (1978).
Paide Püha Katariina kirik

Paide Püha Katariina kirik oli Aleksandria Katariinale pühitsetud kirik keskaegses Paides, mis hävis tõenäoliselt Liivi sõjas. Kirik asus oletatavasti Vainu ja Pika tänava loodenurgas.
Ajalugu.
Paide Püha Katariina kirikut on esmamainitud 20. oktoobril 1346 seoses Eestimaa hertsogkonna müügiga Saksa ordule.
Püha Katariina kirik oli tõenäoliselt seotud Pika ja Vainu tänavanurgas asunud hospidaliga. Veel 1698. aastal on linnaelanik Peter Sven Flückele antud paigas kuulunud krunti kutsutud kui "üks hospidali paik".
1572. aastal on Paide linna alal lossile kuulunud üheksa kinnistu hulgas mainitud ka "Püha Katariina linnakiriku" ("Stadt-Kirchen St. Cathrine") majaplatsi, millel asus pastoraadihoone.
Paide Püha Katariina kiriku pitsat.
1813. aastal leiti Pirita kloostri varemetest Paide Püha Katariina kiriku pitsat, millel on kujutatud Aleksandria Katariina oma atribuutide – ratta ja mõõgaga. Pitsatil on tekst "WITTESTEN•S•CURATUM", mis viitab kiriku kleerikule.
Yvonne Elliman

Yvonne Marianne Elliman (sündinud 29. detsembril 1951 Honolulus Hawaii osariigis) on USA laulja ja näitleja.
Tema ema oli jaapani päritolu. 1960. aastate lõpus kolis ta Londoni, kus alustas baarides ja pubides esinedes lauljakarjääri.
1970. aastal sai ta Maarja Magdaleena rolli Andrew Lloyd Webberi rokkooperis "Jeesus Kristus superstaar" ("Jesus Christ Superstar"). Elliman esitas seda rolli 1970. aasta albumil, alates 1971. aastast Broadwayl ja 1973. aastal selle põhjal tehtud muusikalises mängufilmis.
Ellimani esimene hittlaul oli ooperist "Jeesus Kristus superstaar" pärit "I Don't Know How to Love Him", mis jõudis USA singlite edetabelis 28. kohale. 1970. aastate teisel poolel oli tal veel mitu suurt hitti, muuhulgas "Love Me" (1976; USA-s 14. koht, Suurbritannias 6. koht), "Hello Stranger" (1977; USA-s 15. koht) ja "If I Can't Have You" (1978; USA-s esikoht, Suurbritannias 4. koht). 1980. aastatel otsus ta keskenduda perekonnale ja loobus lauljakarjäärist. Lauljana hakkas uuesti esinema 2004. aastal.
Cozy Powell

Cozy Powell (sünninimi Colin Trevor Flooks; 29. detsember 1947 Cirencester – 5. aprill 1998 Bristol) oli inglise rokktrummar.
Ta mängis muuhulgas sellistes ansamblites nagu The Jeff Beck Group (1971–1972), Rainbow (1975–1980), Michael Schenker Group (1980–1982), Whitesnake (1982–1985), Black Sabbath (1988–1991, 1994–1995) ning Emerson, Lake &amp; Powell (1985–1986). Lisaks tegi ta koostööd veel paljude teiste muusikutega, teiste seas Brian May, Gary Moore'i, Robert Planti ja Yngwie Malmsteeniga, lisaks avaldas ta ka soolomaterjali. 1973. aastal Powelli soolosinglina välja antud "Dance with the Devil" jõudis Briti edetabelis kolmandale kohale.
Powell hukkus 50-aastaselt autoõnnetuses. Ta ületas halva ilmaga sõites märkimisväärselt kiirust, samuti ei kandnud ta turvavööd ja oli alkoholijoobes, lisaks rääkis sõidu ajal mobiiltelefoniga.
Heldenplatz

Heldenplatz (eesti keeles 'Kangelaste väljak') on Austria pealinna Viini Hofburgi palee tagune avalik ruum.
Ajalugu.
Seal on toimunud palju aktsioone ja sündmusi, millest kõige tähelepanuväärsem oli Natsi-Saksamaa füüreri Adolf Hitleri tseremoniaalne kõne, mis peeti 15. märtsil 1938. aastal Austria Liitriigi annekteerimise puhul.
Nová Paka

Nová Paka (saksa keeles "Neupaka") on linn Tšehhis Hradec Králové maakonnas Jičíni ringkonnas. Nová Paka asub Jičínist umbes 13 km idakirdes ja Hradec Královést ligikaudu 38 km põhjaloodes.
Nová Paka paikneb merepinnast 427 meetri kõrgusel.
Asulat on esmamainitud 1357. aastal.
Nová Pakas on sündinud tšehhi skulptor Bohumil Kafka (1878–1942).
Roh Tae-woo

Roh Tae-Woo (Hangul: 노태우; 4. detsember 1932 Gyeongsangnam-do, Daegu – 26. oktoober 2021 Soul) oli Lõuna-Korea poliitik ja sõjaväelane. Aastatel 1988–1993 oli ta 13. Lõuna-Korea president.
Roh Tae-Woo käis Daegus Lõuna-Korea hilisema presidendiga Chun Doo-hwaniga samas keskkoolis. 1950. aastal asus ta sõjaväeteenistusse. 1954. aastal lõpetas ta koos Chuniga Korea sõjaväeakadeemia. Mõlemad tegid karjääri sõjaväelasena. 1979. aastal ülendati Roh kindralikse. Pärast 1979. aasta oktoobris toimunud Lõuna-Korea presidendi Park Chung-hee mõrvamist leidis sama aasta detsembris aset Chuni juhitud riigipöörekatse (tuntud kui "12. detsembri riigipööre"), mida Roh toetas enda juhitud 9. jalaväediviisiga. Aasta hiljem toetas Roh Chuni võimule asumises ja surus 1980. aasta mais sõjaväge kasutades maha Gwangjus toimunud demokraatiameelse demonstratsiooni. Roh läks 1981. aastal erru ja hakkas poliitikuks.
Chuni valitsuses oli Roh spordiminister (1982) ja siseminister (1982–1983). Aastatel 1983–1986 oli ta 1988. aasta Souli suveolümpiamängude korralduskomitee president.
1987. aasta juunis toimusid Lõuna-Koreas üleriigilised demokraatiameelsed meeleavaldused ja sama aasta detsembris esimesed demokraatlikud presidendivalimised. Chun nimetas Rohi oma partei presidendikandidaadiks ning Roh tuli valimistel võitjaks. Roh astus ametisse 1988. aasta veebruaris. Tema valitsusaeg juhatas sisse Lõuna-Korea Kuuenda Vabariigi alguse. Presidendina jätkas Roh Lõuna-Korea poliitika demokratiseerimist, sõlmis uued sidemed Nõukogude Liidu (hiljem Venemaa) ja Hiinaga ning sõlmis 1991. aastal Põhja-Koreaga lepingu, et säilitada rahu kahe Korea vahel. 17. septembril 1991 said Lõuna-Korea ja Põhja-Korea korraga ÜRO liikmeteks.
Aastatel 1987–1990 oli Roh Demokraatliku Õiguse Partei ja 1990–1992 sellest välja kasvanud Demokraatliku Liberaalsepartei esimees.
1993. aastal Roh vahistati süüdistatuna korruptsioonis, hiljem sai ta süüdistuse ka riigireetmises. 1996. aasta augustis määrati talle 22 ja poole aasta pikkune vanglakaristus, mis lühendati hiljem 17 aastale. Järgmine president Kim Young-sam andis talle armu ja ta pääses detsembris 1997 vabadusse.
The Four Seasons

The Four Seasons on USA "rock"- ja popansambel. Ansambli solist on peaaegu kogu selle tegevuse aja vältel olnud Frankie Valli.
Ansambel sai alguse 1950. aastatel. Aastatel 1956–1960 kandis see nime The Four Lovers. 1960. aastal sai ansambli nimeks The Four Seasons. Sel ajal kuulusid ansamblisse lisaks Vallile klahvpillimängija ja tenor Bob Gaudio, kitarrist ja bariton Tommy DeVito ning basskitarrist ja bass Nick Massi. Alates 1970. aastast on ansambel tuntud ka nime all Frankie Valli and the Four Seasons.
Ansambli edukaim periood jäi aastatesse 1962–1968, mil USA singlite edetabeli Billboard Hot 100 esikolmekümnesse jõudis 25 ansambli singlit, millest "Sherry" (1962), "Big Girls Don't Cry" (1962), "Walk Like a Man" (1963) ja "Rag Doll" (1964) jõudsid esikohale. Hiljem õnnestus ansamblil edetabelis edu saavutada 1975. aastal diskolauludega "Who Loves You", mis jõudis singlite edetabelis kolmandale kohale, ja "December, 1963 (Oh, What a Night)", millest sai ansambli viies esikohahitt. The Four Seasoni teised tuntumad laulud on muuhulgas veel ka "Can't Take My Eyes Off You" (1967) ja "Beggin'" (1967), millest viimast on kaveranud teiste seas Madcon (2007) ja Måneskin (2017).
The Four Seasons oli The Beach Boysi kõrval vaid üks kahest USA ansamblist, mida saatis edetabelites edu enne ja pärast Briti invasiooni ning selle kestel. 1990. aastal võeti ansambli algkoosseis Rock'n'rolli Kuulsuste Halli ja 1999. aastal Vocal Group Hall of Fame'i liikmeks The Four Seasons on üks läbi aegade edukamaid ansambleid, ansambli plaate on maailmas ostetud üle 100 miljoni.
The Four Seasonsi ansambli lugu on aluseks Broadway muusikalile "Jersey Boys", mille põhjal valmis 2014. aastal mängufilm "Jersey poisid" ("Jersey Boys").
Frankie Valli

Frankie Valli (sünninimi Francesco Stephen Castelluccio; sündinud 3. mail 1934 Newarkis New Jersey osariigis) on USA laulja, kes on eelkõige tuntud 1960. aastatel tegevust alustanud vokaalansambli The Four Seasons solistina. 
The Four Seasonsiga on tal USA edetabelis 29 ja sooloartistina 9 esineljakümne hitti. The Four Seasonsiga laulis ta kuulsaks sellised laulud nagu "Sherry" (1962), "Big Girls Don't Cry" (1962), "Walk Like a Man" (1963), "Rag Doll" (1964), "Can't Take My Eyes Off You" (1967) ja "December, 1963 (Oh, What a Night)" (1975). Tema soololauludest on edetabelite tippu jõudnud "My Eyes Adored You" (1974) ja muusikalise noortekomöödiafilmi "Grease" samanimeline tunnuslaul (1978). 
Valli on tuntud oma ebatavaliselt tugeva falseti poolest. 
1990. aastal võeti Valli ja veel kolm The Four Seasonsi algkoosseisu liiget – Tommy DeVito, Nick Massi ja Bob Gaudio – vastu Rock'n'rolli Kuulsuste Halli. Ajakiri Rolling Stone on valinud Valli saja kõigi aegade parima laulja seas 80. kohale. 
Viited.
Vivian Maier

Vivian Dorothy Maier (1. veebruar 1926 New York – 21. aprill 2009 Oak Park) oli Ameerika Ühendriikide tänavafotograaf, kelle teosed (enam kui 150 000 fotot) leiti ja said tunnustuse osaliseks pärast autori surma. Ligikaudu 40 aastat peamiselt Chicago North Shore’is lapsehoidjana elatist teeninud Maieri fotodel on kujutatud eeskätt Chicago, New Yorgi ja Los Angelese inimesi ja arhitektuuri, ehkki Maier reisis ja pildistas ka mujal maailmas.
Studénka

Studénka (saksa keeles "Stauding") on linn Tšehhis Morava-Sileesia maakonnas Nový Jičíni ringkonnas. Studénka asub Nový Jičínist umbes 14 km põhjas ja Ostravast ligikaudu 18 km edelas.
Studénka paikneb merepinnast 239 meetri kõrgusel.
Linna läbib Praha–Krakówi raudteeliin.
Studénkat on esmamainitud 1436. aastal. Studénka linn moodustati 1959. aastal Studénka ja Butovice asula liitmise tulemusel.
Rychnov nad Kněžnou

Rychnov nad Kněžnou (saksa keeles "Reichenau an der Knieschna") on linn Tšehhis Hradec Králové maakonnas, Rychnov nad Kněžnou ringkonna halduskeskus. Rychnov nad Kněžnou asub Hradec Královést ligi 32 km idas.
Linn paikneb merepinnast 320 meetri kõrgusel.
Rychnov nad Kněžnoud on esmamainitud 1258. aastal. Vapi, pitsati ja kahe aastalaada pidamise õiguse sai Rychnov nad Kněžnou 1488. aastal. Kuningalinna staatuse omandas Rychnov nad Kněžnou 1561. aastal.
Rychnov nad Kněžnou vanalinn on alates 1. septembrist 2003 ajalooline linnakaitseala.
Lévis

Lévis on linn Kanadas Québeci provintsi idaosas. See asub Saint Lawrence'i jõe paremkaldal, Québeci linna vastas.
Québeci vanalinna ja üle jõe asuvat Lévise vanalinna ühendab parvlaevaliin ning kaks silda: Québeci sild ja Pierre-Laporte'i sild.
See on Chaudière-Appalaches' halduspiirkonna suurim linn, kuid mitte selle keskus.
Garðabær

Garðabær on linn Islandil. Garðabær kuulub Höfuðborgarsvæði piirkonda ja asub Atlandi ookeani rannikul, Kópavogurist ning Reykjavíkist lõunas.
Garðabær on elanike arvult kuues linn Islandil.
Asula rajati 1878. aastal ja kandis esialgu nime "Garðahreppur". Praeguse nime ja linnaõigused sai Garðabær 1976. aastal.
Garðabæris asub Islandi presidendi ametlik residents Bessastaðir.
Beau Biden

Joseph Robinette Biden III (3. veebruar 1969 Wilmington Delaware'i osariik – 30. mai 2015 Bethesda Marylandi osariik) oli Ameerika Ühendriikide poliitik, advokaat ja Judge Advocate General's Corpsi ohvitser. Ta oli Delaware'i osariigi 44. peaprokurör, samuti oli ta teeninud Delaware'i armee rahvuskaardis.
Ta oli vanim kolmest lapsest, kes sündisid senaatori, asepresidendi ja praeguse presidendi Joe Bideni ning tema esimese naise Neilia Hunter Bideni abielust. Beau oli tema hüüdnimi.
Pärast Kosovo missioonilt naasmist 2001. aastal avastati tal liigesejäikuslik lülipõletik. 2010. aastal avastati tal multiformne glioblastoom, mille tõttu ta suri.
Rumburk

Rumburk (saksa keeles "Rumburg") on linn Tšehhis Ústí maakonnas Děčíni ringkonnas. Rumburk asub Saksamaa piiri ääres, Děčínist umbes 31 km ja Ústí nad Labemist ligikaudu 48 km kirdes.
Rumburk asub merepinnast 387 meetri kõrgusel.
Rumburki on esmamainitud 1298. aastal. Linnaks on Rumburki ürikutes esmakordselt nimetatud 1377. aastal.
Gottfried Semper

Gottfried Semper (29. november 1803 Hamburg – 15. mai 1879 Rooma Itaalia kuningriik) oli saksa arhitekt, kunstikriitik ja professor, kes projekteeris ja juhtis Semperi ooperiteatri ehitust Dresdenis aastail 1838–1849. 
Kuna ta osales Dresdeni maiülestõusul, kuulutas valitsus ta tagaotsitavaks. Semper põgenes algul Zürichisse ja hiljem Londonisse. Pärast 1862. aastal revolutsionääridele antud amnestiat naasis ta Saksamaale.
Semper kirjutas palju arhitektuuri ajaloost, eriti oma raamatus "Arhitektuuri neli elementi" (1851). Ta oli Vana-Kreeka polükroomse arhitektuuristiili ümber käiva poleemika üks peamisi asjatundjaid. Semper tegi igas mastaabis projekte, alates sellistest suurtest linnaprojektidest nagu Ringstraße ümberkujundamine Viinis kuni Richard Wagneri taktikepini.
Seltjarnarnes

Seltjarnarnes (ametlikult Seltjarnarnesbær) on linn Islandil Höfuðborgarsvæði piirkonnas. Seltjarnarnes asub Atlandi ookeani rannikul Seltjarnarnesi poolsaarel, Reykjavíkist vahetult läänes.
Eraldi asula on Seltjarnarnes alates 1948. aastast. Linnaõigused sai Seltjarnarnes 1974. aastal.
Seltjarnarnesis asub Grótta majakas.
Cicely Tyson

Cicely Louise Tyson (19. detsember 1924 New York – 28. jaanuar 2021 New York) oli USA näitleja. Tema näitlejakarjäär kestis enam kui seitse aastakümmet, mille jooksul kehastas ta palju enesekindlaid afroameeriklastest naisi.
1950. aastatel ja 1960. aastatel tegi Tyson filmides ja telesarjades väiksemaid rolle. Suurema tähelepanu ja kriitikute tunnustuse pälvis ta Rebecca Morgani rolliga filmis "Sounder" (1972). See roll tõi talle ta parima naispeaosatäitja kategoorias Oscari ja Kuldgloobuse nominatsiooni. 1974. aastal kehastas ta nimitegelast telefilmis "The Autobiography of Miss Jane Pittman" ning pälvis selle rolli eest kaks Emmy auhinda ja ühe BAFTA auhinna nominatsiooni.
2011. aastal mängis ta auhinnatud draamafilmis "Koduabiline" ("The Help") Constantine Jeffersoni. Aastatel 2015–2020 kehastas ta kohtudraamasarja "Kuidas mõrvast puhtalt pääseda" ("How to Get Away with Murder") kümnes episoodis Ophelia Harknessi, mille eest nomineeriti ta viiel korral Primetime Emmy auhinnale kategoorias silmapaistev külalisnäitlejanna draamasarjas.
Alates 1950. aastastest mängis Tyson ka teatris. Osatäitmise eest 2013. aasta Broadway lavastuses "The Trip to Bountiful" pälvis ta Tony ja Drama Deski auhinna.
2015. aastal pälvis Tyson Kennedy keskuse elutööauhinna ja 2018. aastal elutöö-Oscari. 2016. aastal tunnustati teda Presidendi Vabadusmedaliga. 2020. aastal võeti ta Televisiooni Kuulsuste Halli liikmeks.
Aastatel 1981–1989 oli ta abielus muusik Miles Davisega.
Bunny Wailer

Neville O'Riley Livingston (esinejanimega Bunny Wailer; 10. aprill 1947 Kingston – 2. märts 2021 Saint Andrew' vald) oli Jamaica muusik.
1963. aastal oli Wailer koos Bob Marley ja Peter Toshiga "reggae"-ansambli Bob Marley and the Wailers üks asutajaliikmeid. Wailer oli ansamblis kuni 1974. aastani laulja ja löökpillimängija (bongo ja konga trummid ning tamburiin).
Pärast Bob Marley and the Wailersist lahkumist alustas Wailer soolokarjääri, 1976. aastal ilmus tema debüütalbumi "Blackheart Man".
Wailer pälvis kolm Grammy auhinda.